### **ALEGERILE PENTRU PREȘEDINTELE rOMÂNIEI din anul 2024**

### **iNFORMAȚII GENERALE**

**LEGISLAȚIE**

* *Constituția României, republicată,* accesibilă la adresa web<http://legislatie.just.ro/Public/DetaliiDocument/47355>;
* *Ordonanţa de urgenţă a Guvernului nr. 98/2024 privind unele măsuri pentru organizarea şi desfăşurarea alegerilor pentru Preşedintele României din anul 2024 şi a alegerilor pentru Senat şi Camera Deputaţilor din anul 2024*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2024/07/OUG-98-2024.pdf>;
* *Legea nr. 370/2004 pentru alegerea Preşedintelui României, republicată, cu modificările şi completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2013/03/Legea-nr.-370-2004-pentru-alegerea-Presedintelui-Romaniei-1.pdf>;
* *Legea nr. 288/2015 privind votul prin corespondenţă, precum şi modificarea şi completarea Legii nr. 208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, cu modificările și completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2019/08/Legea-288-2015-actualizata.pdf>;
* *Legea nr. 208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, cu modificările și completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri parlamentare, la adresa <https://www.roaep.ro/legislatie/wp-content/uploads/2022/11/Legea-nr.-208-2015-actualizata.pdf>;
* *Legea 334/2006 privind finanțarea partidelor și a campaniilor electorale, republicată, cu modificările şi completările ulterioare*, accesibilă pe site-ul [www.roaep.ro](http://www.roaep.ro), la adresa <https://www.roaep.ro/legislatie/wp-content/uploads/2020/07/Legea-334-2006-actualizata.pdf>.

**DATE GENERALE PRIVIND ALEGERILE PREZIDENȚIALE**

* Președintele României este ales prin vot universal, egal, direct, secret și liber exprimat.
* Este declarat ales candidatul care a întrunit, în primul tur de scrutin, majoritatea de voturi valabil exprimate ale alegătorilor înscrişi în listele electorale permanente.
* În cazul în care niciunul dintre candidaţi nu a întrunit această majoritate, se organizează al doilea tur de scrutin, între primii doi candidaţi stabiliţi în ordinea numărului de voturi obţinute în primul tur. Este declarat ales candidatul care a obţinut cel mai mare număr de voturi valabil exprimate.
* Primul tur va avea loc în data de **24 NOIEMBRIE 2024** (22-24.11.2024 în cazul secțiilor de votare din străinătate), iar cel de-al doilea, în eventualitatea organizării acestuia, în data de **8 DECEMBRIE 2024** (06-08.12.2024 în cazul secțiilor de votare din străinătate).
* Mandatul Președintelui României este de 5 ani.

**Cine are dreptul de a fi ales?**

Orice cetățean român care are drept de vot, are domiciliul în țară şi a împlinit, până în ziua alegerilor inclusiv, vârsta de 35 de ani poate fi ales în funcţia de Preşedinte al României.

**Cine nu poate candida la alegerile prezidențiale?**

* Persoanele care au îndeplinit anterior funcția de Președinte al României, pentru două mandate;
* Persoanele care nu au cetățenie română și domiciliul în țară;
* Persoanele care nu au drept de vot.

**Care este rolul Președintelui României?**

Președintele reprezintă statul român și este garantul independenței naționale, al unității și al integrității teritoriale a țării. El veghează la respectarea Constituţiei şi la buna funcţionare a autorităţilor publice. În acest scop, Preşedintele exercită funcţia de mediere între puterile statului, precum şi între stat şi societate.

**Care sunt atribuțiile Președintelui României?**

1. **Atribuții în raport cu Guvernul**

* Desemnează un candidat pentru funcţia de prim-ministru şi numeşte Guvernul pe baza votului de încredere acordat de Parlament;
* În caz de remaniere guvernamentală sau de vacanţă a postului, Preşedintele revocă şi numeşte, la propunerea primului-ministru, pe unii membri ai Guvernului;
* Poate consulta Guvernul cu privire la probleme urgente şi de importanţă deosebită;
* Poate lua parte la şedinţele Guvernului în care se dezbat probleme de interes naţional privind politica externă, apărarea ţării, asigurarea ordinii publice şi, la cererea primului-ministru, în alte situaţii;
* Prezidează şedinţele Guvernului la care participă.

**b. Atribuții în raport cu Parlamentul**

* Adresează Parlamentului mesaje cu privire la principalele probleme politice ale naţiunii;
* După consultarea preşedinţilor celor două Camere şi a liderilor grupurilor parlamentare, Preşedintele României poate să dizolve Parlamentul, dacă acesta nu a acordat votul de încredere pentru formarea Guvernului în termen de 60 de zile de la prima solicitare şi numai după respingerea a cel puţin două solicitări de învestitură;
* După consultarea Parlamentului, poate cere poporului să-şi exprime, prin referendum, voinţa cu privire la problemele de interes naţional;
* Promulgă legile adoptate de Parlament.

**c. Atribuții în domeniul politicii externe**

* Încheie tratate internaţionale în numele României, negociate de Guvern şi le supune spre ratificare Parlamentului;
* La propunerea Guvernului, acreditează şi recheamă reprezentanţii diplomatici ai României şi aprobă înfiinţarea, desfiinţarea sau schimbarea rangului misiunilor diplomatice;
* Reprezentanţii diplomatici ai altor state sunt acreditaţi pe lângă Preşedintele României.

**d. Atribuții în domeniul apărării**

* Este comandantul forţelor armate şi îndeplineşte funcţia de preşedinte al Consiliului Suprem de Apărare a Ţării;
* Poate declara, cu aprobarea prealabilă a Parlamentului, mobilizarea parţială sau totală a forţelor armate. Numai în cazuri excepţionale, hotărârea Preşedintelui se supune ulterior aprobării Parlamentului, în cel mult 5 zile de la adoptare;
* În caz de agresiune armată îndreptată împotriva ţării, Preşedintele României ia măsuri pentru respingerea agresiunii şi le aduce neîntârziat la cunoştinţă Parlamentului, printr-un mesaj. Dacă Parlamentul nu se află în sesiune, el se convoacă de drept în 24 de ore de la declanşarea agresiunii.

**e. Alte atribuții**

* Conferă decorații și titluri de onoare;
* Acordă gradele de mareșal, de general și de amiral;
* Numește în funcții publice, în condițiile prevăzute de lege;
* Acordă grațierea individuală.

**Calendar electoral**

Programul calendaristic pentru realizarea acțiunilor necesare pentru alegerea Președintelui României în 2024 poate fi consultat [aici](https://www.roaep.ro/legislatie/wp-content/uploads/2024/09/HG-nr.-1061-2024.pdf).

**Când începe și când se încheie campania electorală pentru alegerile prezidențiale?**

Campania electorală începe cu 30 de zile înainte de data alegerilor (respectiv în data de 25 octombrie 2024) şi se încheie în dimineaţa zilei de sâmbătă de dinaintea datei alegerilor, la ora 7,00 (respectiv în data de 23 noiembrie 2024). În cazul organizării turului II de scrutin, campania electorală începe la data aducerii la cunoştinţă publică a prenumelui şi numelui celor 2 candidaţi care vor participa la cel de-al doilea tur de scrutin de Curtea Constituțională a României și se încheie în dimineaţa zilei de sâmbătă de dinaintea datei alegerilor, la ora 7,00 (respectiv în data de 7 decembrie 2024).

**Cine poate realiza sondaje la ieșirea de la urne?**

Pot efectua sondaje la ieșirea de la urne institutele de sondare a opiniei publice sau societăţile comerciale ori organizaţiile neguvernamentale care au în obiectul de activitate realizarea de sondaje de opinie şi care sunt acreditate de Biroul Electoral Central în acest sens, prin decizie.

**Date de contact:**

**Contact Biroul Electoral Central**

Bulevardul Mărăști, 65-67, Sector1, București (ROMEXPO Pavilion C2)

Tel: 021 414 4530, 021 414 4419

E-mail: [prezidentiale@bec.ro](mailto:prezidentiale@bec.ro)

Adresă web: <https://prezidentiale2024.bec.ro>

**Contact Autoritatea Electorală Permanentă**

[www.roaep.ro](http://www.roaep.ro)

Str. Stavropoleos, nr. 6, Sector 3, Bucureşti, 030084

tel. +40 21 310 08 24

fax: +40 21 310 13 86

e-mail: [registratura@roaep.ro](mailto:registratura@roaep.ro);[relatii.publice@roaep.ro](mailto:relatii.publice@roaep.ro)

****